Richard Wagner
Hi Wilhelm Richard Wagner (Inaleman nga kaluwas: [ˈʁiçaʁt ˈvaɡnɐ]; Mayo 22 1813, Leipzig, Alemanya – Pebrero 13 1883, Venesya, Italya) usa nga Aleman nga kompositor, konduktor, direktor hin teatro ngan ensayista o parag-gumalaysay, nga kilalado hin dako tungod han iya mga opera (o "drama hin musika", nga amo an tawag hini ha urhe nga panahon). Nag-iiba hi Wagner tikang hin kadam-an nga iba nga mga harangdon nga mga kompositor hin opera nga diin, hiya amo an nagsurat han scenario ngan han libretto para han iya mga sinurat.
An mga ginkomposo ni Wagner, labi na an mga tikang han iya urhe nga panahon, kilalado tungod hin kontrapunto nga textura, hilarom nga khromatismo, mga harmonya ngan pag-orkestrar, ngan makarit nga paggamit hin mga leitmotif: mga tema ha musika nga gin-pahiunong hin mga ispisipiko nga mga tawohan, mga lugar o mga elemento han istorya. Nanguna hi Wagner hin mga pagpadukwag ha yinaknan ha musika sugad hin extremo nga khromatismo ngan madali-hin-pagbalhin nga mga sentro hin tono, nga naka-dara han pagpadukwag han Europeo nga klasikal nga musika.
Gintransformar ni Wagner an paghunanhuna ha musika pinaagi han iya ideya hin Gesamtkunstwerk ("bug-os nga buhat ha arte"), an sintesis han ngatanan nga kanan siday, visual, musika ngan drama, nga ginpanguna han iya upat-nga-opera nga siklo nga Der Ring des Nibelungen (1876). Agod niya maipasundayag ini nga iya mga sinurat ha iya pag-imahinar, gintukod ni Wagner an iya kalugaringon nga balayan hin opera, an Bayreuth Festspielhaus.
lim_Latn war_Latn war_Latn war_Latn